# 2020 m. Lietuvos įmonėse mažėjo galvijų skerdimas ir supirkimo kainos

2020 m. Lietuvos įmonėse buvo paskersta 149,676 tūkst. galvijų – 4,64 proc. mažiau nei 2019 m. Analizuojamu laikotarpiu trys didžiausios Lietuvos galvijų skerdimo įmonės (UAB „Agaras“, UAB „Biovela–Utenos mėsa“ ir UAB „Krekenavos agrofirma“) paskerdė 89 proc. galvijų nuo bendro galvijų skerdimų skaičiaus.
2020 m. šalies skerdyklose pagal SEUROP skerdenų klasifikavimo skalę iš viso buvo suklasifikuota 132,705 tūkst. galvijų skerdenų – 88,66 proc. nuo visų paskerstų galvijų skaičiaus. E raumeningumo klasės skerdenos sudarė 0,09 proc., U – 3,76 proc., R – 13,62 proc., O – 44,43 proc. ir P – 38,10 proc. nuo visų suklasifikuotų galvijų skerdenų.
Analizuojamu laikotarpiu buvo pagaminta 41,734 tūkst. t galvijienos skerdenų – 1,72 proc. mažiau nei 2019 m. Vidutinis 2020 m. supirktų galvijų skerdenos svoris buvo 287,39 kg – tai 2,65 proc. didesnis nei 2019 m.
Lietuvoje 2020 m. supirktų ir suklasifikuotų galvijų skerdenų kaina vidutiniškai sudarė 237 EUR/100 kg ir buvo 1,94 proc. mažesnė nei 2019 m. Lyginant supirktų galvijų skerdenų kainas tarp kaimyninių šalių – tai vidutinė Lietuvos kaina 2020 m. buvo apie 13 proc. aukštesnė nei Latvijos, tačiau 12 proc. žemesnė nei Lenkijos ir beveik 27 proc. mažesnė nei bendra ES vidutinė kaina.
2020 m. Lietuvoje vidutinė supirktų galvijų gyvojo svorio kaina sudarė 111,40 EUR/100 kg – 1,48 proc. mažesnė nei 2019 m. (113,07 EUR/100 kg). Pigiausiai buvo superkamas jaunų galvijų prieauglis (8–12 mėn. amžiaus) ir karvės, atitinkamai 89,29 EUR/100 kg ir 91,40 EUR/100 kg, o brangiausiai – veršeliai (164,64 EUR/100 kg).

Šaltinis: ŽŪIKVC (LŽŪMPRIS)
Naudojant ŽŪIKVC (LŽŪMPRIS) duomenis, būtina nurodyti šaltinį.